PREDKLADACIA  SPRÁVA

	Predkladaný materiál obsahuje návrh Dohody medzi vládou Slovenskej republiky a Medzinárodnou bankou pre obnovu a rozvoj(Svetovou bankou)o zriadení kancelárie v Bratislave (ďalej len „návrh dohody“). 

Základné informácie o Medzinárodnej banke pre obnovu a rozvoj

	Medzinárodná banka pre obnovu a rozvoj bola založená na základe Bretton-
Woodskych dohôd, multilaterálnou medzinárodnou zmluvou dňa 22.júla 1944 a platnosť nadobudla dňa 27. decembra 1945, keď články dohody podpísalo 28 vlád. Oficiálne svoju činnosť zahájila v júni 1946. Sídlo je vo Washingtone, D.C.

	Činnosť banky:

-	má viac ako 180 členských krajín, v ktorých má svoje kancelárie, kde realizuje svoj program, jednotliví členovia sa podieľajú na riadení banky v Rade guvernérov, 

-	pomáha jednotlivým krajinám, resp. vládam v ozdravnom procese ekonomiky a v posilňovaní bankových sektorov,

-	zaoberá sa zvyšovaním informovanosti o rozvojových programoch, ktoré poskytuje členským krajinám,

-	pomáha v investovaní do ľudských zdrojov, infraštruktúry a ochrany životného prostredia s cieľom dosiahnuť a prilákať investovanie v súkromnom sektore.

Dňa 20.septembra 1990 bola vo Washingtone podpísaná v mene Českej a Slovenskej 
Federatívnej Republiky Dohoda o Medzinárodnej banke pre obnovu a rozvoj. Platnosť nadobudla pre Českú a Slovenskú Federatívnu Republiku dňa 20. septembra 1990. Federálne zhromaždenie vyslovilo dňa 13.septembra 1990 súhlas s prístupom Českej a Slovenskej Federatívnej Republiky k Dohode o Medzinárodnej banke pre obnovu a rozvoj uzatvorenej 22.júla 1944 vo Washingtone. Prezident Českej a Slovenskej Federatívnej Republiky dňa 13.septembra 1990 ratifikoval a prijal podmienky rezolúcie Zboru guvernérov. Slovenská republika sukcedovala do predmetnej zmluvy k 1.januáru 1993.

Návrh Dohody medzi vládou Slovenskej republiky a Medzinárodnou bankou pre obnovu a rozvoj o zriadení kancelárie v Bratislave

	Dohoda upravuje podmienky potrebné pre riadny chod kancelárie v Slovenskej republike. Ustanovenia predmetného návrhu dohody vyplývajú z Dohody o Medzinárodnej banke pre obnovu a rozvoj (22.7.1944, Washington) ako aj Dohovoru o výsadách a imunitách medzinárodných odborných organizácií, schválených Valným zhromaždením OSN dňa 21. novembra 1947.  

	V súvislosti s výsadami a imunitami Svetovej banky, u ktorej sa predpokladá emisia a ručenie cenných papierov uvádzame, že v zmysle Dohody o Medzinárodnej banke pre obnovu a rozvoj (22.7.1944, Washington) podľa Čl. IV časti 8 ods. I: 

„Okrem činnosti vyznačenej inde v tejto Dohode bude Banka oprávnená:

kupovať a predávať cenné papiere, ktoré vydala, a kupovať a predávať cenné papiere, ktoré zaručila alebo do ktorých investovala, s výhradou, že Banka obdrží schválenie člena, na ktorého území cenné papiere majú byť kupované alebo predávané,“

	V súčasnosti Úrad pre finančný trh udeľuje povolenie pre činnosť správcovských spoločností ako aj povolenie na zriadenie podielového fondu a emisiu podielových listov. Pri emisii cenných papierov, ktoré sú verejne obchodovateľné sa vyžaduje schválenie Projektu Úradom pre finančný trh. Na vydávanie komunálnych dlhopisov sa povolenie nevyžaduje avšak posudzujú sa z hľadiska vplyvu na verejné financie. Uvedená informácia je súčasťou Prekladacej správy na základe požiadavky Sekcie medzinárodného práva a európskej integrácie Ministerstva spravodlivosti SR. 

	Predmetná dohoda sa uzatvára medzi Slovenskou republikou a Medzinárodnou bankou pre obnovu a rozvoj (Svetovou bankou) na vládnej úrovni. Slovenské znenie predmetnej dohody je súdne overený preklad, ktorý vypracovala tlmočníčka jazyka anglického – Ing. Jela Palkovičová.

Materiál prešiel skráteným rezortným aj medzirezortným pripomienkovým konaním pred 1. novembrom 2001 a na rokovanie vlády SR sa predkladá bez rozporu. 

Materiál nemá žiadne dopady na štátny rozpočet, nemá dopady na obyvateľstvo, hospodárenie podnikateľskej sféry, iných právnických osôb, životné prostredie, zamestnanosť.